2004D0210 — SK — 01.05.2007 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B ROZHODNUTIE KOMISIE z 3. marca 2004, ktorým sa zriaďujú vedecké výbory v oblasti bezpečnosti spotrebiteľov, zdravia obyvateľstva a životného prostredia (Text s významom pre EHP) (2004/210/ES) (Ú. v. ES L 066, 4.3.2004, p.45)

Zmenené a doplnené:









▼B

ROZHODNUTIE KOMISIE

z 3. marca 2004,

ktorým sa zriaďujú vedecké výbory v oblasti bezpečnosti spotrebiteľov, zdravia obyvateľstva a životného prostredia

(Text s významom pre EHP)

(2004/210/ES)







KOMISIA EURÓPSKYCH SPOLOČENSTIEV so zreteľom na Zmluvu o založení Európskeho spoločenstva, najmä na jej články 152 a 153, keďže: (1) vedecké výbory boli zriadené rozhodnutím Komisie 97/404/ES z 10. júna 1997, ktorým sa ustanovuje Koordinačný vedecký výbor ( 1 ) a rozhodnutím 97/579/ES z 23. júla 1997, ktorým sa ustanovujú vedecké výbory pre oblasti zdravia spotrebiteľov a bezpečnosti potravín ( 2 ); (2) zodpovednosti Koordinačného vedeckého výboru (KVV) čo sa týka vedeckého poradenstva o špongioformnej encefalopatii a prenosných špongioformných encefalopatiách boli prevedené na Európsky úrad pre bezpečnosť potravín (EÚBP) zriadený nariadením (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín ( 3 ); (3) aj zodpovednosti piatich z ôsmych vedeckých výborov zriadených rozhodnutím 97/579/ES boli prevedené na EÚBP, konkrétne zodpovednosti Vedeckého výboru pre potraviny, Vedeckého výboru pre výživu zvierat, Vedeckého výboru pre zdravie zvierat a starostlivosť o zvieratá, Vedecký výbor pre veterinárne opatrenia, ktoré sa týkajú zdravia občanov a Vedeckého výboru pre rastliny; (4) funkčné obdobie členov zostávajúcich vedeckých výborov zriadených rozhodnutím Komisie 97/579/ES, konkrétne Vedeckého výboru pre kozmetické výrobky a nepotravinárske výrobky určené pre spotrebiteľov, Vedeckého výboru pre liečivé výrobky a zdravotnícke zariadenia a Vedeckého výboru pre toxicitu, ekotoxicitu a životné prostredie sa končí; členovia týchto výborov zostávajú vo funkcii, pokiaľ nebudú nahradení, alebo pokiaľ sa neobnoví ich vymenovanie; (5) preto je potrebné nahradiť rozhodnutie 97/404/ES a rozhodnutie 97/579/ES a tieto akty zrušiť; (6) dôkladné a včasné vedecké poradenstvo je nevyhnutnou požiadavkou pri návrhoch, rozhodnutiach a politike Komisie týkajúcej sa bezpečnosti spotrebiteľov, zdravia občanov a životného prostredia; (7) poradenstvo vedeckých výborov vo veciach týkajúcich sa bezpečnosti spotrebiteľov, zdravia občanov a životného prostredia musí vychádzať zo zásad vynikajúcej kvality, nezávislosti a nestrannosti, ako aj transparentnosti, ako sú vysvetlené v oznámení Komisie „Zhromažďovanie a využívanie odborných skúseností Komisiou: zásady a usmernenia. Zlepšovanie poznatkov pre lepšie stratégie“ ( 4 ); (8) je potrebné, aby vedecké výbory čo najviac využívali externé skúsenosti v EÚ, ako aj mimo EÚ, podľa potrieb konkrétnej otázky. (9) je čas zreorganizovať poradnú štruktúru vedeckých výborov s ohľadom na skúsenosti s ich fungovaním, s ohľadom na zriadenie EÚBP, ako aj budúce potreby Komisie čo sa týka nezávislého vedeckého poradenstva. Táto štruktúra musí poskytovať flexibilitu umožňujúcu poskytovať poradenstvo Komisii vo veciach patriacich do existujúcich oblastí pôsobnosti, ako aj vo veciach vznikajúcich a novo identifikovaných zdravotných rizík a záležitostí, ktoré nespadajú do pôsobnosti iných orgánov spoločenstva pre hodnotenie rizík; (10) potreba nezávislého vedeckého poradenstva v existujúcich a nových oblastiach zodpovedností spoločenstva spadajúcich do pôsobnosti Vedeckého výboru pre kozmetické výrobky a nepotravinárske výrobky určené pre spotrebiteľov a Vedeckého výboru pre toxicitu, ekotoxicitu a životné prostredie sa bude pravdepodobne naďalej zvyšovať; (11) počet žiadostí o vedecké poradenstvo Vedeckého výboru pre liečivé výrobky a zdravotnícke zariadenia je veľmi nízky na to, aby opodstatňoval jeho ďalšiu činnosť ako samostatného výboru. Vzhľadom na potenciálny význam tejto oblasti, najmä zdravotníckych zariadení, je potrebné zachovať možnosť poskytovania vedeckého poradenstva prostredníctvom nejakého vhodného vedeckého výboru; (12) s cieľom posilniť vedecké zosúladenie, synergiu a multidisciplinárny prístupu a zároveň minimalizovať prekrývanie sa zodpovedností, je potrebné predefinovať oblasti príslušnosti vedeckých výborov a zabezpečiť systematickú a štruktúrovanú koordináciu; (13) je dôležité, aby Komisia mohla použiť proaktívny prístup k včasnému zhodnoteniu vznikajúcich a ďalších novo identifikovaných rizík, keďže: ROZHODLA TAKTO:







Článok 1

Poradenská štruktúra a pôsobnosť vedeckých výborov

1. Týmto sa zriaďujú tieto vedecké výbory:

a) Vedecký výbor pre spotrebné výrobky (ďalej len VVSV),

b) Vedecký výbor pre zdravotné a environmentálne riziká (ďalej len VVZER),

c) Vedecký výbor pre vznikajúce a novo identifikované zdravotné riziká (ďalej len VVVNIZR),

2. Oblasti pôsobnosti vedeckých výborov sú uvedené v prílohe I, bez toho, aby bola dotknutá právomoc ostatných orgánov spoločenstva vykonávajúcich hodnotenie rizík, ktorú im priznávajú právne predpisy spoločenstva, ako je napríklad Európsky úrad pre bezpečnosť potravín a Európska agentúra pre hodnotenie liečivých výrobkov.

Článok 2

Poslanie

1. Komisia požiada vedecké výbory o stanovisko v prípadoch stanovených právom spoločenstva. Komisia môže výbory požiadať aj o stanovisko k otázkam:

a) osobitného významu pre bezpečnosť spotrebiteľov, zdravie občanov a pre životné prostredie; a

b) nepatriacim do mandátu ostatných orgánov spoločenstva.

2. Žiadosti o poskytnutie vedeckého stanoviska k otázkam, ktoré nespadajú do oblasti pôsobnosti jedného vedeckého výboru alebo ktoré musí posúdiť viac ako jeden výbor, sa riešia v súlade s rokovacím poriadkom uvedeným v článku 10 ods. 2 písm. c). To isté platí v prípade potreby objasniť žiadosti o vedecké stanoviská v súlade s rokovacím poriadkom uvedeným v článku 10 ods. 2 písm. b).

3. Komisia môže od vedeckého výboru požadovať prijatie vedeckého stanoviska v stanovenom termíne.

4. Vedecké výbory upozornia Komisiu na špecifický alebo vznikajúci problém patriaci do ich pôsobnosti, o ktorom sa domnievajú, že môže predstavovať skutočné alebo potenciálne riziko pre bezpečnosť spotrebiteľov, zdravie občanov alebo pre životné prostredie. Komisia určí kroky, ktoré sa majú podniknúť, vrátane požiadania o vedecké stanovisko v danej záležitosti, kde to prichádza do úvahy.

5. Pokiaľ odsek 3 neustanovuje inak, môže vedecký výbor požiadať hlavné zúčastnené strany o doplňujúce informácie potrebné pre dokončenie vedeckého stanoviska.

Vedecký výbor môže stanoviť termín na predloženie požadovaných informácií. Ak požadované informácie nie sú predložené do tohto termínu, výbor môže prijať stanovisko na základe dostupných informácií.

Článok 3

Vymenovávanie členov vedeckých výborov a pridružených členov

1. Aj VVSV aj VVZER tvorí maximálne 19 členov. Členovia sa vymenovávajú na základe ich odbornej spôsobilosti a v súlade s tým podľa geografického rozloženia, ktoré odráža rozmanitosť vedeckých problémov a prístupov v spoločenstve. Komisia určí počet členov v každom výbore v súlade s náležitými potrebami.

2. ►M1 VVVNIZR sa skladá najviac zo 17 členov. ◄ Členovia sa vymenovávajú na základe ich odbornej spôsobilosti pri uplatňovaní hodnotenia rizika a v súlade s tým podľa geografického rozloženia, ktoré odráža rozmanitosť vedeckých problémov a prístupov v spoločenstve.

Pri každej špecifickej otázke môže VVVNIZR požiadať o pomoc maximálne šiestich pridružených členov vybraných na základe ich odbornej spôsobilosti. Pridružení členovia majú rovnaké práva podieľať sa na diskusiách a zodpovednostiach ako členovia.

3. Členovia každého vedeckého výboru sú vedeckými odborníkmi v jednom alebo viacerých oblastiach pôsobnosti daného výboru a spoločne pokrývajú čo najširšiu škálu vedeckých disciplín.

4. Komisia vymenováva členov vedeckých výborov zo zoznamu vhodných kandidátov zostaveného po uverejnení výzvy na prejavenie záujmu v Úradnom vestníku Európskej únie a na internetovej stránke Komisie.

5. Žiadny člen vedeckého výboru nemôže byť vymenovaný do viac ako jedného z výborov uvedených v článku 1 ods. 1

Článok 4

Zostavenie náhradného zoznamu

1. Kandidáti vhodní za členov vedeckého výboru, ktorí neboli vymenovaní, sa vyzvú, aby sa zaregistrovali do náhradného zoznamu. Náhradný zoznam môže použiť:

a) Komisia na identifikáciu vhodných kandidátov, ktorí by mohli nahradiť členov v súlade s článkom 7 ods. 2;

b) VVVNIZR na identifikáciu pridružených členov, ktorí majú odbornú spôsobilosť požadovanú pri špecifických otázkach;

c) vedecké výbory na identifikáciu externých odborníkov do pracovných skupín;

2. Pridružení členovia sa vyberajú z náhradného zoznamu alebo zo zoznamov zostavených inými orgánmi spoločenstva na základe verejných výberových konaní zameraných na splnenie požiadaviek vynikajúcej kvality a nezávislosti.

Článok 5

Voľba predsedov a podpredsedov

1. Každý vedecký výbor si spomedzi svojich členov volí predsedu a dvoch podpredsedov. Voľba sa vykoná jednoduchou väčšinou hlasov členov, ktorí tvoria príslušný výbor. Funkčné obdobie predsedu a podpredsedu je tri roky a môže sa obnoviť.

2. Postup voľby predsedu a podpredsedov vedeckých výborov sa ustanoví v rokovacom poriadku.

Článok 6

Koordinácia vedeckých výborov

Predsedovia pomáhajú Komisii vo veciach týkajúcich sa koordinácie troch vedeckých výborov v súlade s rokovacím poriadkom uvedeným v článku 10 ods. 2 písm. d).

▼M1

Článok 7

Funkčné obdobie

1. Členovia sa vymenujú do vedeckých výborov na funkčné obdobie troch rokov a nemôžu vykonávať svoju funkciu viac ako tri po sebe nasledujúce funkčné obdobia. Za výnimočných okolností môže Komisia na účely zabezpečenia kontinuity expertízy predĺžiť funkčné obdobie členov vedeckých výborov na obdobie nepresahujúce 18 mesiacov.

Členovia zostávajú vo funkcii, pokiaľ nebudú nahradení alebo pokiaľ sa ich vymenovanie neobnoví.

Členovia, ktorí práve ukončili tri po sebe nasledujúce funkčné obdoba vo vedeckom výbore, sú oprávnení na členstvo v inom vedeckom výbore.

2. Ak sa zistí, že člen sa nezúčastňuje práce vo vedeckom výbore alebo si želá odstúpiť, Komisia môže ukončiť jeho členstvo a vymenovať náhradníka buď z rezervného zoznamu ustanoveného článkom 4, alebo môže v opodstatnených prípadoch vymenovať náhradníka prostredníctvom výzvy na prejavenie záujmu.

▼B

Článok 8

Pracovné skupiny a účasť externých odborníkov

1. Vedecké výbory môžu po dohode s Komisiou vyzvať špecializovaných externých odborníkov, o ktorých sa domnievajú, že majú príslušné vedecké vedomosti a odbornú spôsobilosť, ktorými môžu prispieť k ich práci.

2. Vedecké výbory môžu vytvárať špecifické pracovné skupiny s jasne definovanými úlohami. Tieto pracovné skupiny sa zriadia najmä vtedy, ak sú na splnenie mandátu výboru potrebné externé vedecké stanoviská odborné spôsobilosti. V takých prípadoch sa pri vypracovávaní vedeckých stanovísk čerpá zo skúseností týchto pracovných skupín.

3. Pracovným skupinám predsedá člen vedeckého výboru, ktorý ich zvolal a tomu výboru aj podliehajú.

4. Ak sa otázka týka viac ako jedného vedeckého výboru, zriadi sa spoločná pracovná skupina pozostávajúca podľa potreby z členov výborov, príslušných pridružených členov a z externých odborníkov.

Článok 9

Náhrada výdavkov a odmena

Členovia vedeckých výborov, pridružení členovia a externí odborníci majú nárok na odmenu za účasť na stretnutiach výborov a za služby spravodajcov ku konkrétnej otázke, ako je ustanovené v prílohe II.

Náhrady cestovných výdavkov a stravných výdavkov vypláca Komisia.

Článok 10

Rokovací poriadok

1. Vedecké výbory prijmú po konzultáciách s Komisiou spoločný rokovací poriadok. Tento rokovací poriadok zabezpečí, aby vedecké výbory vykonávali svoje úlohy v súlade so zásadami vynikajúcej kvality, nezávislosti a transparentnosti, pričom sa zohľadnia oprávnené požiadavky na zachovanie obchodného tajomstva.

2. Rokovací poriadok zahŕňa najmä:

a) voľbu predsedu a podpredsedov vedeckých výborov;

b) postupy: i) koordinácie a prideľovania otázok, ii) prijímania stanovísk za normálnych podmienok, a iii) prijímanie stanovísk v rámci zrýchleného písomného konania, ak si naliehavosť veci takéto konanie vyžaduje;

c) určenia vedeckého výboru zodpovedného za riešenie otázok spoločných pre viac ako jeden vedecký výbor;

d) postupy zabezpečenia koordinácie medzi vedeckými výbormi vrátane vecí týkajúcich sa harmonizácie hodnotenia rizika;

e) vytvárania a organizácie pracovných skupín vedeckých výborov;

f) účasti externých odborníkov a v prípade VVVNIZR aj pridružených členov;

g) vymenovávania spravodajcov a opis ich úloh v súvislosti s prípravou návrhov stanovísk pre vedecké výbory;

h) formát a obsah vedeckých stanovísk a postupy pre zabezpečenie a zlepšenie ich zosúladenia;

i) postupy pre identifikáciu, riešenie alebo objasňovanie stanovísk, ktoré sa líšia od stanovísk spoločenstva a medzinárodných orgánov, ktoré plnia podobné úlohy, vrátane výmeny informácií a organizovania spoločných stretnutí;

j) organizovania diskusií s priemyslom alebo ostatnými záujmovými skupinami;

k) zodpovednosti a povinnosti členov, pridružených členov a externých odborníkov čo sa týka ich kontaktu s navrhovateľmi, záujmovými skupinami a ostatnými zainteresovanými;

l) reprezentácie vedeckého výboru v externých činnostiach, konkrétne vo vzťahu k ostatným orgánom spoločenstva alebo medzinárodným orgánom, ktoré sa zaoberajú podobnými činnosťami.

Článok 11

Pravidlá hlasovania

Každý vedecký výbor prijíma rozhodnutia väčšinou hlasov svojich členov.

Článok 12

Prijímanie vedeckých stanovísk

Vedecké výbory prijímajú svoje stanoviská väčšinou hlasov členov príslušného výboru.

Článok 13

Rozdielne stanoviská

1. Vedecké výbory pomáhajú Komisii pri včasnej identifikácii potenciálnych alebo skutočných rozdielov medzi ich vedeckými stanoviskami a vedeckými stanoviskami orgánov spoločenstva a medzinárodných orgánov, ktoré vykonávajú podobné úlohy. Pomáhajú Komisii pri predchádzaní, riešení a objasňovaní rozdielnych stanovísk.

2. Ak sa zistí podstatný rozdiel vo vedeckých problémoch a daný orgán je orgánom spoločenstva, príslušný vedecký výbor na žiadosť Komisie spolupracuje s príslušným orgánom buď s cieľom vyriešiť rozdiel alebo s cieľom predložiť Komisii spoločný dokument, ktorý objasní sporné vedecké problémy a identifikuje príslušné nepresnosti v údajoch. Tento dokument sa zverejní.

Článok 14

Nezávislosť

1. Členovia vedeckých výborov a pridružení členovia sa nominujú osobne. Nesmú delegovať svoje zodpovednosti na iného člena alebo tretiu osobu.

2. Členovia vedeckých výborov a pridružení členovia sa zaväzujú konať nezávisle od akéhokoľvek vonkajšieho vplyvu.

Za týmto účelom urobia vyhlásenie, že sa zaväzujú konať vo verejnom záujme a vyhlásenie o záujmoch naznačujúce buď absenciu alebo neexistenciu akýchkoľvek záujmov, ktoré by sa mohli považovať za záujmy v rozpore s ich nezávislosťou.

Tieto vyhlásenia sa urobia písomne a sprístupnia verejnosti. Členovia vedeckých výborov robia vyhlásenia každý rok.

3. Členovia vedeckých výborov, pridružení členovia a externí odborníci, ktorí sú členmi pracovných skupín, vyhlásia na každom stretnutí každý špecifický záujem, ktorý by sa mohol v súvislosti s bodmi programu považovať za záujem v rozpore s ich nezávislosťou.

Článok 15

Transparentnosť

1. Žiadosti o stanoviská, programy zasadnutí, zápisnice zo zasadnutí a stanoviská vedeckých výborov sa uverejnia bez zbytočného odkladu a s ohľadom na potrebu zachovania obchodného tajomstva.

2. Stanoviská menšiny sa vždy uvedú v stanoviskách vedeckých výborov a uvedú sa pri nich príslušní členovia alebo pridružení členovia.

3. Rokovací poriadok sa uverejní na internetovej stránke Komisie.

4. Mená členov vedeckých výborov sa uverejňujú v Úradnom vestníku Európskej únie. Taktiež sa sprístupnia na internetovej stránke Komisie spolu so stručným životopisom každého člena.

Mená účastníkov pracovných skupín sa uvedú v stanovisku, ku ktorému prispeli.

5. Náhradný zoznam vyplývajúci z výzvy na prejavenie záujmu sa uverejní v Úradnom vestníku Európskej únie.Taktiež sa sprístupní na internetovej stránke Komisie.

Článok 16

Ochrana utajovaných skutočností

Členovia vedeckých výborov, pridružení členovia a externí odborníci neprezradia informácie získané pri práci vedeckých výborov, alebo jednej z pracovných skupín, ak sú informovaní, že tieto informácie sú dôverné.

Článok 17

Sekretariát vedeckých výborov Komisie

1. Vedecké výbory a ich pracovné skupiny zvoláva Komisia.

2. Komisia poskytne vedeckým výborom a ich pracovným skupinám vedecký a administratívny sekretariát.

3. Sekretariát je zodpovedný za poskytovanie vedeckej a administratívnej pomoci potrebnej na uľahčenie efektívneho fungovania vedeckých výborov v súlade s rokovacím poriadkom, najmä čo sa týka požiadaviek na vynikajúcu kvalitu, nezávislosť a transparentnosť.

4. Sekretariát zabezpečí vedeckú a technickú koordináciu činností vedeckých výborov a v prípade potreby koordináciu ich činností s činnosťami iných orgánov spoločenstva a medzinárodných orgánov.

Článok 18

Nahradenie vedeckých výborov

Vedecké výbory zriadené podľa článku 1 ods. 1 tohto rozhodnutia nahrádzajú existujúce vedecké výbory zriadené rozhodnutím 97/579/ES takto:

a) Vedecký výbor pre spotrebné výrobky nahrádza Vedecký výbor pre kozmetické výrobky a nepotravinárske výrobky určené pre spotrebiteľov;

b) Vedecký výbor pre zdravotné a environmentálne riziká nahrádza Vedecký výbor pre toxicitu, ekotoxicitu a životné prostredie;

c) Vedecký výbor pre vznikajúce a novo identifikované zdravotné riziká nahrádza Vedecký výbor pre liečivé výrobky a zdravotnícke zariadenia.

Článok 19

Zrušenie

1. Rozhodnutia 97/404/ES a 97/579/ES sa zrušujú.

Tri výbory zriadené týmito rozhodnutiami však vykonávajú svoju funkciu naďalej, pokiaľ sa funkcie neujmú vedecké výbory zriadené týmto rozhodnutím.

2. Odkazy na zrušené rozhodnutia sa považujú za odkazy vzťahujúce sa na toto rozhodnutie; odkazy na výbory a sekcie zriadené zrušenými rozhodnutiami sa považujú za odkazy vzťahujúce sa na výbory zriadené týmto rozhodnutím.









PRÍLOHA I

OBLASŤ PÔSOBNOSTI

1. Vedecký výbor pre spotrebné výrobky

Poskytuje stanoviská k otázkam týkajúcim sa bezpečnosti spotrebných výrobkov (nepotravinárskych výrobkov určených pre spotrebiteľov). Konkrétne sa zaoberá otázkami týkajúcimi sa bezpečnosti a alergizujúcich vlastností kozmetických výrobkov a prísad s ohľadom na ich vplyv na zdravie spotrebiteľov, hračkami, textilom, oblečením, výrobkami osobnej hygieny, výrobkami pre domácnosti, ako sú napríklad čistiace prostriedky, a službami pre spotrebiteľov, ako je napríklad tetovanie.

2. Vedecký výbor pre zdravotné a environmentálne riziká

Poskytuje stanoviská k otázkam týkajúcim sa skúmania toxicity a ekotoxicity chemických, biochemických a biologických zlúčenín, ktorých používanie môže mať škodlivé následky pre ľudské zdravie a pre životné prostredie. Konkrétne sa zaoberá otázkami týkajúcimi sa nových a existujúcich chemikálií, obmedzeniami a marketingom nebezpečných látok, biocídmi, odpadmi, látkami znečisťujúcimi životné prostredie, plastmi a ďalšími materiálmi používanými pri vodovodných potrubiach (napr. nové organické látky), pitnou vodou, kvalitou ovzdušia vo vnútorných priestoroch a vonku.

Zaoberá sa otázkami týkajúcimi sa vystaveniu ľudí účinkom zmesí chemikálií, citlivosťou a identifikáciou narušiteľov činnosti endokrinných žliaz.

3. Vedecký výbor pre vznikajúce a novo identifikované zdravotné riziká

Poskytuje stanoviská k otázkam týkajúcim sa vznikajúcich alebo novo identifikovaných rizík a k rozsiahlym, komplexným alebo multidisciplinárnym problémom, ktoré si vyžadujú dôkladné zhodnotenie rizík pre bezpečnosť spotrebiteľov alebo verejné zdravie a súvisiace problémy, ktorými sa nezaoberajú ostatné orgány spoločenstva, ktoré posudzujú riziká.

Príkladmi potenciálnych oblastí zahŕňajú potenciálne riziká spojené s interakciou rizikových faktorov, synergických účinkov, kumulatívnych účinkov, antimikrobiálnej odolnosti, nových technológií, ako sú napríklad nanotechnológie, zdravotnícke zariadenia, vrátane zariadení obsahujúcich látky živočíšneho a/alebo ľudského pôvodu, tkanivové inžinierstvo, krvné produkty, znižovania plodnosti, rakoviny endokrinných orgánov, fyzikálne nebezpečenstvá, ako je napríklad hluk a elektromagnetické polia (z mobilných telefónov, vysielačov a elektronicky kontrolovaných domácich prostredí) a metodiky posudzovania nových rizík.









PRÍLOHA II

ODMENA

Členovia vedeckých výborov, pridružení členovia a externí odborníci majú nárok na odmenu súvisiacu s ich účasťou na činnostiach vedeckých výborov takto:

Za účasť na stretnutiach: — 300 EUR za každý celý deň účasti alebo 150 EUR za účasť na dopoludňajšom alebo popoludňajšom stretnutí vedeckého výboru, pracovnej skupiny alebo na inom stretnutí v súvislosti s prácou vedeckého výboru.

Za prácu spravodajcu pri otázke, ktorá si vyžaduje menej ako jeden deň prípravy návrhu stanoviska a s predchádzajúcim písomným súhlasom Komisie: — 300 EUR. — V odôvodnených prípadoch a v závislosti dostatku peňazí v rozpočte sa táto suma môže vo výnimočných prípadoch zvýšiť na 600 EUR pri otázkach, ktoré sú obzvlášť náročné čo sa týka množstva práce.

Pri obzvlášť zložitých otázkach multidisciplinárnej povahy sa môže vymenovať viac ako jeden spravodajca.